Regionsudvalgets udtalelse om "Meddelelse fra Kommissionen til Rådet, Europa-Parlamentet, Det Økonomiske og Sociale Udvalg og Regionsudvalget 'Social- og arbejdsmarkedspolitisk dagsorden'"

(2001/C 144/16)

REGIONSUDVALGET har -

under henvisning til meddelelse fra Kommissionen til Rådet, Europa-Parlamentet, Det Økonomiske og Sociale Udvalg og Regionsudvalget "Social- og arbejdsmarkedspolitisk dagsorden" (KOM(2000) 379 endelig),

under henvisning til Rådets beslutning af 26. juli 2000 om i henhold til EF-traktatens artikel 265, stk. 1, at anmode om Regionsudvalgets udtalelse,

under henvisning til formandens beslutning af 3. august 2000 om at henvise det forberedende arbejde til Underudvalg 5 "Social- og Arbejdsmarkedspolitik, Sundhedsvæsen, Forbrugerbeskyttelse, Forskning, Turisme",

under henvisning til forslag til Regionsudvalgets udtalelse (CdR 300/2000 rev. 1), som blev vedtaget af Underudvalg 5 den 23. oktober 2000 med Martine Buron (F/PSE) og Roberto Pella (I/PPE) som ordførere -

på den 36. plenarforsamling den 13.-14. december 2000 (mødet den 13. december) enstemmigt vedtaget følgende udtalelse.

1. Regionsudvalget ser meget positivt på offentliggørelsen af en ny social- og arbejdsmarkedspolitisk dagsorden for 2000-2005. Kommissionens dagsorden er yderst fyldestgørende, især med hensyn til de opstillede målsætninger. Dagsordenens prioriterede målsætninger bør dog præciseres nærmere, for selv om de fuldt ud kan bifaldes, forekommer de at være for mange og for generelt udformet.

2. Det er glædeligt, at man i den proces, der blev indledt i Lissabon, endelig har anerkendt de tætte forbindelser, der er mellem økonomisk politik, beskæftigelsespolitik og social- og arbejdsmarkedspolitik, og givet sidstnævnte politik en passende plads. Det er dog ikke acceptabelt, at social- og arbejdsmarkedspolitikkens rolle begrænses til produktionsprocessen. Det henstilles, at man ved udarbejdelsen af de særlige programmer, som udformes af Kommissionen på det social- og arbejdsmarkedspolitiske område, ikke forsømmer visse aspekter af social- og arbejdsmarkedspolitikken ved at prioritere programmer, som i højere grad har umiddelbare økonomiske virkninger.

3. Man hilser det velkommen, at Kommissionen formulerer målsætningerne og aktiviteterne for den social- og arbejdsmarkedspolitiske dagsorden under respekt for subsidiaritetsprincippet. Kommissionen betoner således, at det ikke er hensigten med dagsordenen at harmonisere social- og arbejdsmarkedspolitikken, som er et medlemsstatsanliggende, men derimod at opstille fælles målsætninger og forbedre samordningen.

4. Regionsudvalget udtrykker tilfredshed med, at Kommissionen anerkender de regionale og lokale myndigheders rolle som vigtige aktører i dagsordenens gennemførelse. Som allerede påpeget gentagne gange forudsætter dette, at disse myndigheder inddrages aktivt i udformningen af politikker og programmer straks fra starten. Regionsudvalget er parat til fuldt ud at spille sin rolle i den åbne koordineringsproces, der blev indledt i Lissabon, og beklager, at det ikke er blevet inddraget i udarbejdelsen af den social- og arbejdsmarkedspolitiske dagsorden.

5. Regionsudvalget konstaterer med interesse, at Rådet (beskæftigelse og social- og arbejdsmarkedspolitik) agter at fastlægge nogle strukturelle indikatorer vedrørende beskæftigelse og social samhørighed. Indikatorerne skal bruges i de sammenfattende rapporter, som skal forelægges Det Europæiske Råds forårsmøder, som der blev truffet beslutning om i Lissabon. Her vil Regionsudvalget minde om, at hvis man skal have et retvisende billede af den sociale og regionale samhørighed i Den Europæiske Union, er det nødvendigt, at disse indikatorer dækker ned til et passende regionalt niveau.

6. Regionsudvalget understreger, at under respekt for subsidiaritetsprincippet er lovgivning på dette traktatsområde fremdeles et vigtigt middel, når det drejer sig om at garantere arbejdstagernes og borgernes grundrettigheder og livskvalitet. Med hensyn til arbejdstagernes forhold betoner Regionsudvalget, at den sociale dialog mellem arbejdsmarkedets parter er vigtig som grundlag for lovgivning på europæisk niveau.

Kommissionens målsætninger og foreslåede aktiviteter

7. Fuld beskæftigelse og kvalitet i arbejdet

7.1. Regionsudvalget understreger ligesom Kommissionen, at der må udformes foranstaltninger, som er bedre egnede til at udnytte og konkretisere Europas beskæftigelsespotentiale, der som påpeget i dagsordenen er meget stort. Regionsudvalget anerkender især behovet for en indsats for at udnytte de socialt udstødtes potentiale.

7.2. Regionsudvalget henviser til konklusionerne i sin udtalelse af 21. september 2000 om meddelelsen "Lokal handling til fordel for beskæftigelsen".

7.3. Hvad angår udvikling af servicesektoren og af den sociale økonomi bør der udarbejdes forslag ud fra de definitioner, der er i de forskellige lande, ligesom udveksling af god praksis bør lettes.

7.4. Kommissionen bør høre Regionsudvalget samt de lokale og regionale myndigheders sammenslutninger ved udformningen af de meddelelser om lokaludvikling, der er planlagt for 2000 og 2001.

7.5. Kommissionen gør rigtigt i at være særlig opmærksom på de nyskabelser og den gode praksis, som er blevet udviklet i forbindelse med fællesskabsinitiativerne EQUAL, INTERREG III, LEADER+ og Urban. De lokale og regionale myndigheder er i den sammenhæng hovedaktørerne, og disse initiativer kan tjene som vejviser for den nødvendige udvikling af strukturfondene, især ESF, efter 2006.

7.6. Regionsudvalget minder om den rolle, de regionale og lokale myndigheder kan spille med hensyn til jobskabelse og forbedret adgang til beskæftigelse, kvalitet i arbejdet og varige job samt arbejdsvilkår (jf. Regionsudvalgets udtalelser om modernisering af arbejdets tilrettelæggelse, ældre, bekæmpelse af forskelsbehandling, social inddragelse, m.v.). Det noterer sig med interesse, at Kommissionen har intentioner om at udarbejde en meddelelse om de sociale aspekter af offentlige udbudsprocedurer; repræsentanterne for de regionale og lokale myndigheder bør høres om meddelelsen på et tidligt stadium.

7.7. Målsætningen om at fremskynde udviklingen af det videnbaserede samfund bifaldes fuldt ud. Regionsudvalget ser gerne, at princippet om livslang uddannelse gennemføres i praksis, og at man med udgangspunkt i de eksempler på god praksis, der er blevet registreret, især inden for lokale initiativer, tager skridt til at fremme uddannelse, også af ældre arbejdstagere.

7.8. Det er nødvendigt at sikre, at de europæiske borgere lige fra barnsben får bedre kendskab til ny teknologi, især de nye informationssystemer. En indsats i den retning bør foregå i snævert samarbejde med de regionale og lokale myndigheder, da disse i særlig grad er i stand til at give alle befolkningsgrupper, også de mest ugunstigt stillede, adgang hertil. Det vil ikke blot lette adgangen til job, men også til kulturtilbud og til mere aktivt medborgerskab, hvilket alt i alt vil sikre borgernes deltagelse i den demokratiske proces.

7.9. Regionsudvalget anbefaler, at man i videst mulig omfang trækker på de erfaringer, grænseregionerne har gjort for at sikre arbejdstagernes mobilitet inden for alle områder af dagligdagen.

7.10. Regionsudvalget minder om, at det ved flere lejligheder har peget på kravet om at sikre arbejdstagere, som er beskæftiget i nye jobformer, beskyttelse. Det opfordrer Kommissionen til at undersøge konsekvenserne af disse nye former for job og foreslå egnde foranstaltninger.

8. Kvalitet i social- og arbejdsmarkedspolitikken

8.1. Regionsudvalget henviser til sin udtalelse om modernisering af den sociale beskyttelse.

- Der udtrykkes tilfredshed med de fire store målsætninger, Rådet har godkendt (arbejdskvalitet - sikkerhed på pensionsområdet - social integration - sundhedsbeskyttelse).

- Det skal understreges, at de regionale og lokale myndigheder spiller en vigtig rolle, i og med at de ofte finansierer og forvalter en lang række forskellige sociale serviceydelser til befolkningen.

8.2. Regionsudvalget bifalder oprettelsen af et Udvalg for Social Beskyttelse og erklærer sig parat til at nedsætte en arbejdsgruppe, som skal have til opgave at sikre en løbende kontakt med dette udvalg.

8.3. Regionsudvalget tillægger det stor betydning at fremme social integration inden for alle politikområder og at tænke den ind i relevante regionsudvalgsudtalelser.

8.4. Regionsudvalget bifalder den metode til realisering af dette mål om social integration, som foreslås i handlingsprogrammet i meddelelsen KOM(2000) 368 endelig, der blev godkendt af Rådet (beskæftigelse og social- og arbejdsmarkedspolitik) den 17. oktober 2000, nemlig: omsætte de europæiske retningslinjer til nationale og regionale handlingsplaner ved at fastsætte specifikke mål og vedtage foranstaltninger, der tager hensyn til nationale og regionale forskelle.

8.5. Regionsudvalget bifalder Kommissionens meddelelse om "Lokal handling til fordel for beskæftigelsen" og går ind for, at samme fremgangsmåde, hvor man støtter sig til analyser, eksempler på god praksis og en bred høring, udvides til også at omfatte andre relevante aspekter af social beskyttelse, navnlig bekæmpelse af udstødelse og af enhver form for diskrimination tillige med ligestilling mellem kønnene.

9. Fremme af kvaliteten i arbejdsmarkedsrelationerne

Regionsudvalget gør opmærksom på, at de regionale og lokale myndigheder, som jo selv er arbejdsgivere, spiller en rolle på dette område.

10. Forberedelse af EU's udvidelse

Regionsudvalget minder om, at det har etableret regelmæssige kontakter til de regionale og lokale myndigheder i ansøgerlandene, og understreger, hvor vigtigt det er at inddrage disse myndigheder i høringerne og handlingsprogrammerne på området beskæftigelse og social beskyttelse, således at deres borgere kan blive godt forberedt på tiltrædelsen. Især anmodes Kommissionen om at evaluere og overvåge de sociale forhold og implementeringen af EU's sociale regelværk i ansøgerlandene og regelmæssigt overvåge anvendelsen af instrumenterne i artikel 13 og i handlingsprogrammer om kønsmæssig ligestilling.

Konklusion

11. Regionsudvalget er overbevist om, at kravet om et mere borgernært, mere demokratisk og mere gennemsigtigt Europa forudsætter en snævrere inddragelse af de regionale og lokale myndigheder og af civilsamfundet i udformningen, gennemførelsen og evalueringen af den økonomiske politik, social- og arbejdsmarkedspolitikken og beskæftigelsespolitikken.

Regionsudvalget forlanger at komme til at deltage i de årlige forårstopmøder, der skal afholdes fremover, jf. beslutningen i Lissabon, og som skal gøre status over indretningen af disse politikker.

Bruxelles, den 13. december 2000.

Jos Chabert

Formand for

Regionsudvalget